WHAUP เดินหน้าพัฒนาระบบอัจฉริยะ หลังจับมือ “กฟภ.” ลุยโปรเจกต์พลังงาน
WHAUP เดินหน้าพัฒนาระบบอัจฉริยะ หลังจับมือ “กฟภ.” ลุยโปรเจกต์พลังงาน
WHAUP เดินหน้าพัฒนาระบบอัจฉริยะ หลังจับมือ “กฟภ.” ลุยโปรเจกต์พลังงาน
17 ก.พ. 2563

นายนิพนธ์ บุญเดชานันทน์ รองประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า บริษัทฯเล็งเห็นความสำคัญของการพัฒนานวัตกรรม เพื่อพัฒนาระบบการผลิตและบริหารจัดการพลังงานในพื้นที่อุตสาหกรรม
เนื่องจากมองว่าเป็นการรองรับกระแสการเปลี่ยนแปลงของอุตสาหกรรมพลังงานสู่การผลิตไฟฟ้าแบบกระจายตัวและการผลิตไฟฟ้าจากพลังงานทดแทน ซึ่งจะช่วยลดต้นทุนและเพิ่มเสถียรภาพด้านพลังงานให้แก่ผู้ประกอบการในพื้นที่อุตสาหกรรม และเพิ่มโอกาสการลงทุนให้กับบริษัทฯ ซึ่งตามแผนจะมีการลงทุนโครงการโรงไฟฟ้าพลังงานร่วมที่ใช้ก๊าซธรรมชาติเป็นเชื้อเพลิง (Gas-fired Cogeneration Power Plant) โรงไฟฟ้าพลังงานแสงอาทิตย์ที่ติดตั้งบนหลังคา (Solar Rooftop) และระบบเก็บกักพลังงาน (Energy Storage System)
ทั้งนี้ WHAUP มีความพร้อมที่จะเป็นผู้ลงทุนโครงการดังกล่าว เพราะมีประสบการณ์ในการพัฒนาและลงทุนโครงการโรงไฟฟ้าประเภทต่างๆ  ไม่ว่าจะเป็นโรงไฟฟ้าพลังงานก๊าซธรรมชาติ โรงไฟฟ้าถ่านหิน โรงไฟฟ้าพลังน้ำ โรงไฟฟ้าขยะอุตสาหกรรม และโรงไฟฟ้าพลังงานแสงอาทิตย์  โดยตามแผนในปี 2563 บริษัทฯจะมีกำลังการผลิตไฟฟ้าติดตั้งตามสัดส่วนการถือหุ้นทั้งสิ้นอยู่ที่ 591 เมกะวัตต์
โดยบริษัทฯ มีความมั่นใจว่าจะสามารถพัฒนาโครงการดังกล่าวจนสำเร็จลุล่วงเป็นผลสำเร็จเนื่องจากการมีฐานลูกค้าที่สามารถรองรับการให้บริการเป็นจำนวนมากภายในพื้นที่นิคมอุตสาหกรรมของกลุ่มบริษัทฯ รวมถึงได้รับการสนับสนุนจากการไฟฟ้าส่วนภูมิภาคจากการลงนามความร่วมมือครั้งนี้
ทั้งนี้ การพัฒนานวัตกรรมและระบบการบริหารจัดการพลังงานดังกล่าว จะมีส่วนช่วยในการลดต้นทุนและเสริมสร้างความมั่นคงด้านพลังงานในพื้นที่เขตพัฒนาพิเศษภาคตะวันออก (EEC) ซึ่งถูกกำหนดให้เป็นพื้นที่เขตเศรษฐกิจพิเศษเพื่อส่งเสริมการลงทุนในอุตสาหกรรมเป้าหมายและคาดว่าจะมีความต้องการใช้ไฟฟ้าเป็นจำนวนมาก และหากนำมาขยายผลเป็นวงกว้างในพื้นที่อื่นๆ ก็จะเป็นการช่วยยกระดับขีดความสามารถในการแข่งขันของประเทศในระยะยาว